SKRIFTLIG FORESPØRGSEL P-0693/00

af Antonios Trakatellis (PPE-DE) til Kommissionen

(3. marts 2000)

Om: Effektiv rensning af Thermaikos Kolpos miljønormer for biologisk rensning

Et af de største infrastrukturprojekter til beskyttelse af miljøet i Thessaloniki, som finansieres af Samhørighedsfonden, risikerer ikke at kunne leve op til de miljøbeskyttelsesnormer, der gjorde dets gennemførelse nødvendig. Projektet udvidelse og fuldendelse af det biologiske rensningsanlæg i Thessaloniki fase II vil muligvis forblive halvfærdigt og en økonomisk belastning men skaber først og fremmest en ny kilde til forurening og eutrofi og opfylder følgelig ikke formålet med investeringen. Den manglende tillid til, at dette projekt vil kunne opfylde de miljømæssige normer, der er nødvendige for rensning af Thermaikos Kolpos, samt den fortsatte tvivl om, hvorvidt de mange biologiske rensningsanlæg, der er under opførelse i

Grækenland, vil kunne fungere effektivt, giver anledning til betydelig skepsis, hvad angår den hensigtsmæssige anvendelse af fællesskabsmidlerne fra Samhørighedsfonden og Fællesskabets miljøbeskyttelsesstrategi.

1. Hvor er der planer om at placere det kabelafsnit på havbunden bestående af to grene med længden 2.600 m hver især (afstand og placering), og er det sandt, at projektet skal ændres i forhold til den oprindelige plan?

2. Er det sandt, at den nuværende plan for placeringen af undervandskablet vil skabe en ny betydelig kilde til forurening af Thermaikos Kolpos på grund af den korte afstand fra kysten samt bevirke øget eutrofiering på grund af de hydrologiske forhold i Thermaikos Kolpos?

3. Er det sandt, at projektet vil være utilstrækkeligt set udfra et miljøbeskyttelsessynspunkt, hvis ikke der også skabes faciliteter til tertiær affaldsbehandling?

4. Hvad sker der med det industriaffald, som stammer fra Thessalonikis fire industriområder? Vil de blive nødsaget til at sørge for passsende affaldsbehandling, og hvis ikke, hvordan vil det være muligt at redde miljøet i Thermaikos?

5. Hvilke og hvor omfattende problemer er der blevet konstateret i Grækenland i forbindelse med projekterne for biologisk rensning og effektiv miljøbeskyttelse?

Svar afgivet på Kommissionens vegne af Michel Barnier

(10. april 2000)

Projektet udvidelse og fuldendelse af det biologiske rensningsanlæg i Thessaloniki fase II, som samfinansieres af Kommissionen og de græske myndigheder, har til formål at forbedre vandkvaliteten i Thermaikosbugten. Der er afsat tilstrækkelige bevillinger til dets fuldførelse. I øvrigt opfylder anlægget miljønormerne for Thermaikosbugten, hvor vandkvaliteten overvåges, så der er mulighed for at opdage eventuelle problemer eller fremtidige behov.

På grundlag af oplysningerne fra de græske myndigheder kan Kommissionen præcisere følgende:

1. Undervandsledningen med to grene udføres efter de oprindelige planer. Den anlægges 800 m nordvest for Chalastra-pumpestationen i retningen fra nordvest mod sydøst. De to grene placeres side om side på et 972 m langt afsnit og derefter med en adskillelse på 30o over strækninger på henholdsvis 1620 og 1600 m. Diffusorerne anbringes i 23 meters dybde på de sidste 400 m af ledningen.

2. Dette projekt for samling og rensning af byspildevand fra Thessaloniki skaber under ingen omstændigheder forurening, men forbedrer tværtimod miljøet. Det sted, hvor undervandsledningen placeres (afstand og dybde), er udvalgt på grundlag af oceanografiske undersøgelses- og forskningsresultater (det nationale center for havundersøgelser universitetet i Thessaloniki) med det formål ikke at skabe forurenende virkninger.

3. Anlægget udføres efter de gældende miljønormer, der er tilfredsstillende. Hvad angår det projekt, der er under gennemførelse, vil rensningsanlægget i fase II give mulighed for en fuldstændig sekundærrensning af alt spildevand fra byområdet med supplerende kvælstofbehandling, navnlig i sommerperioden, selv om udledningen ikke finder sted i et område, som medlemsstaten betragter som følsomt. Der forudses mulighed for at lade installationer til fosforbehandling indgå i anlægget, hvis det viser sig nødvendigt.

Kommissionen følger på sin side miljøudviklingen i bugten og vil påse, at der etableres det mest hensigtsmæssige rensningsniveau.

4. Med hensyn til industriaffaldet fra de fire områder er de forebyggende foranstaltninger en forbehandling af dette affald, som industrien har pligt til at foretage inden tilslutning til de biologiske rensningsanlæg i Thessaloniki efter den gældende græske lovgivning, et komplet laboratorium til kontrol af udledningernes kvalitet inden for anlægget og et system til kontrol af toksicitetsindikatorerne der, hvor ledningen forbindes med industriområdet i Thessaloniki.

5. Den 11. februar 2000 underrettede Grækenland officielt Kommissionen om de følsomme områder i overensstemmelse med direktiv 91/271/EØF om rensning af byspildevand(1). Disse områder omfatter bl.a. Thessalonikis red i bunden af bugten. Kommissionen finder det sandsynligt, at hele Thessalonikibugten viser tegn på eutrofiering, og de græske myndigheder skal følgelig fremlægge en nærmere redegørelse herom.

I øvrigt undersøger Kommissionen for samtlige medlemsstater, om direktivet gennemføres behørigt med hensyn til identificering af følsomme områder. En rapport om resultaterne af denne undersøgelse vil blive offentliggjort i begyndelsen af 2001.

(1) EFT L 135 af 30.5.1991.